Papersnake/gushiwen huggingface dataset:
次韵程观过夜饮灵济祠下
喻良能（宋代）

松月泻清影，炉烟凝宿云。
檠灯寒照席，樽酒细论文。
清漏转三鼓，芳杯釂十分。
纷胜银烛里，妙舞盾榴裙。
寒梅
冼光（明代）

满林风雪愈精神，独抱冰资占早春。忆得罗浮香梦冷，夜来谁念苦吟身。
滕达道挽词
秦观（宋代）

江南江北奉周旋，合散如云二十年。
春邵胜游花散马，夜山清话雨连天。
共惊万里长城坏，独把千金宝剑悬。
平日书题多散乱，呼儿寻聚一潸然。
客氏拜 其一
乔亿（清代）

客氏拜，拜阿谁。东厂义儿，时乃义儿母，何拜为。
楚王庙碑
赵希璜（清代）

气盖世，力拔山，叱咤风云变色间。狠如羊，猛如虎，逐鹿中原三间楚。

淋淋手提上将头，宋义不死忘秦仇。重瞳九战绝甬道，百万空壁观诸侯。

萋萋宫殿咸阳火，置俎杯羹幸分我。鸿沟已画归彭城，跳梁毕竟成幺么。

时不利，骓不逝，乌江自刎虞兮泪。汉歌四面楚人多，汉室惟知尊义帝。

颓垣败壁摇秋风，何曾陌上遗民逢。奏毁淫祠我辈事，丰碑贻诮檄梁公。
莱阳姜忠肃公祠神弦曲四首 其四
全祖望（清代）

神之居兮寂莫，乃有好事兮出空谷。访旧闻兮补残录，谓国虽亡兮礼可续。

明祀沦胥兮斯文之辱，上下旁皇兮遇之冥漠。野田虽瘠兮意不薄，春有兰兮秋有菊，送明粢兮酿新醁。

甘棠已枯兮重濯濯，以教忠兮砺俗。神其歆之兮不须巫祝。
送赵叔自吏部知福州四首
赵蕃（宋代）

人从闽中来，尽道闽中乐。
旧谷既年丰，今雨还时若。
公行亦何事，重赴三山约。
我乃愿从之，微官还见缚。
神宗皇帝挽辞五首 其四
张方平（宋代）

睿智由天纵，规摹继祖贻。有为皆社稷，无逸著屏帷。

传令通湟陕，赓歌及岛夷。时髦俱入彀，流美辟雍诗。
和黄立轩梅诗十首 其一
萧立之（宋代）

波流茅靡正堪悲，能洁能污墨子丝。冬令自玄梅自白，此花还有独醒时。
夜坐
钱蕙纕（清代）

遥夜不成寐，披襟坐前扉。凉月下庭砌，北风吹罗帏。

花阴纷倚薄，潭影相含辉。人幽境逾寂，心定无是非。

有衣聊自著，有笔聊自挥。顾影即为伴，閒吟亦疗饥。

疏慵存我拙，傲慢任人诽。失足良可悯，坚志谁能违。

盈满易倾覆，荣枯同所归。迟明园径熟，浥露摘芳薇。
碧嶂归云送友之江西
史谨（明代）

万仞匡庐倚碧空，无边云气尽随龙。昼还忽锁千厓翠，夕散仍栖五老松。

冷护石泉微有影，乱迷巢鹤竟无踪。君今复向云深去，屏迹当居第一峰。
信笔戒子种花木 其四
许及之（宋代）

栽种成阴动十年，风流遗恨忆苏宣。西园近有移园法，大树根盘只俨然。
送客憩万福庵题云山方丈壁
黎民表（明代）

花宫高倚五云边，解带来参丈室禅。趺坐祗留双迹在，入门谁续一灯传。

春风渐着燕台柳，归思深悬下噀田。还与远师成暂憩，东林携手是何年。
上荆公生辰
陈辅（宋代）

十月江南已得霜，相君门客小山房。
冬深柏子和香扫，准备生辰作好香。
飞来寺
朱学熙（明代）

新晴一度一登攀，无补峡灵真厚颜。海色渐分青壁外，溪声不断绿萝间。

何人肯抗尘容卧，有客差同怪石閒。即使招提飞不到，也应奇秘甲名山。
秋眺
沈蓉芬（清代）

望远启层楼，秋光惊远眸。山云低欲暝，江月黯生愁。

树迥平于草，村孤小若舟。寂寥吟兴息，聊许似閒鸥。
同从叔简酬卢殷少府
孟郊（唐代）

梅尉吟楚声，竹风为凄清。深虚冰在性，高洁云入情。

借水洗闲貌，寄蕉书逸名。羞将片石文，斗此双琼英。
题新竹
方干（唐代）

青苔斸破植贞坚，细碧竿排郁眼鲜。小凤凰声吹嫩叶，短蛟龙尾袅轻烟。

节环腻色端匀粉，根拔秋光暗长鞭。怪得入门肌骨冷，缀风黏月满庭前。
宿矶上港
梅尧臣（宋代）

夜深风浪息，月正在南斗。
远水生白烟，疏萤出荒莽。
照蟹屡爇薪，张鱼未发笱。
独能怜野客，游宦意何有。
姜总管相送至扫溪三十里夜雪中留别 其二
虞俦（宋代）

杯酒淋漓意气倾，离筵唱彻短歌行。翻然解缆人归后，独自篷窗听雨声。
铁幢浦
王安石（宋代）

忆昨初为海上行，日斜来往看潮生。
如今身是西归客，回首山川觉有情。
得之寓静斋敩学之暇不废吟咏甚自得也因其归省作诗送行
李光（宋代）

数椽茅屋绝过从，窗户深明一径通。雨过竹丛增晚翠，风翻荷沼乱殷红。

揩磨五字无瑕颣，鼓吹群经有折衷。敩学从来自强半，应怜时辈尚谈空。
水调歌头 中秋夜城西楼望月和东坡
郑文焯（清代）

楼阁夜明水，枫冷雁横天。不知今夕何夕，对此思华年。

记我骑云飞去，曾到广寒仙宇，天袂至今寒。云外小垂手，声在步虚间。

罢歌舞，何处篴，又惊眠。十洲三岛，在眼一镜万沤圆。

画鼓连江暝合，醉把铜壶敲缺，天际此身全。帆影碧空尽，秋水自娟娟。
题句龙纬职方海棠轩
刘挚（宋代）

使君西州客，惯见海棠红。彯缨出故里，扬马来汉宫。

醉当坐乖隔，年年梦春风。荆州蜀门户，脉脉风气通。

此花何从来，根本移化工。使君有新第，幽寓如山中。

小轩面城麓，交柯植双丛。年光锦官远，颜色故园同。

想当春苞丽，无日樽酒空。繁艳烧醉眼，顾眄增冶容。

地胜不在大，意适物易充。双轮粲两朱，行将指炎封。
程显学挽词二首
林季仲（宋代）

卓荦千人杰，飞腾四十秋。
才应有余刃，事不见全牛。
持节半诸道，分符知几州。
终遗缙绅恨，不作富民侯。
寄曾用耿
施世纶（清代）

何时清兴不君同，倏尔分飞似转蓬。北地寒深犹有菊，南天岁转正多鸿。

子归尚恋燕山月，我客长怀故里风。无限蒹葭秋水永，令人日暮望江东。
小轩
韩淲（宋代）

春正浓时花已开，啼禽飞过绿阴来。小轩不是多情思，华发寻芳懒独回。
齐天乐 枫桥夜泊用湘瑟词枫溪原韵
陈维崧（清代）

枫桥渔火星星处，钟声客航仍度。微昏帘幕，乍暝帆樯，夹岸多于津树。

船娘吴语。为蘸水拖烟，脆来如许。不管人愁，棹歌杳霭掠波去。

如眉月棱半吐，想当年曾斗，馆娃娇妩。夜市听莺，春衣扑蝶，梦到将圆频误。

鸣珂旧路。问冶叶倡条，可能如故。撩乱心情，化茶烟一缕。
桐华
黎廷瑞（宋代）

绝岸有孤桐，日受藤蔓侵。
芳韶歇頳紫，余暄始相寻。
粲粲白玉歇，照见清溪浔。
时至聊一吐，岂有东风心。
乾坤寄孤枝，隐隐孤凤吟。
安得太古手，为斲重华琴。
奏之岩廊上，和以箫韶音。
惜哉此妙质，岁晏娱空林。
渺渺苍梧云，兴怀一何深。
洞仙歌 其二 九日酬别邵亦同
李符（清代）

师门同学，询平生良友。闽海将军乱离后。到西泠桥畔，买醉垆头，人濯濯、彷佛月中春柳。

清才天付与，旅馆残灯，击钵催诗八叉手。更擅郭熙山，一箑相贻，写眼底、丹枫乌桕。

便送我、兰舟向淮阴，正茸帽风吹，黯然重九。
送韩子华奉使安抚江南
刘攽（宋代）

汉庭重八使，同日出东都。仗节年仍少，埋轮气不孤。

诏书敦直指，悬弩肃前驱。宣布君恩被，周爰楚泽纡。

秋风捲旌旆，桂楫上江湖。游子故乡在，相思天一隅。
涉沅潇
李绅（唐代）

屈原死处潇湘阴，沧浪淼淼云沉沉。蛟龙长怒虎长啸，

山木翛翛波浪深。烟横日落惊鸿起，山映馀霞杳千里。

鸿叫离离入暮天，霞消漠漠深云水。水灵江暗扬波涛，

鼋鼍动荡风骚骚。行人愁望待明月，星汉沉浮v0鬼号。

屈原尔为怀王没，水府通天化灵物。何不驱雷击电除奸邪，

可怜空作沈泉骨。举杯沥酒招尔魂，月影滉漾开乾坤。

波白水黑山隐见，汨罗之上遥昏昏。风帆候晓看五两，

戍鼓咚咚远山响。潮满江津猿鸟啼，荆夫楚语飞蛮桨。

潇湘岛浦无人居，风惊水暗惟鲛鱼。行来击棹独长叹，

问尔精魄何所如。
北窗闻雨
刘敞（宋代）

泄云霏栋宇，危叶堕霜枝。
忽忽时空晚，萧萧会自悲。
竟无高枕兴，还有闭关宜。
生事安蓬藋，商歌恣所为。
梅花喜神谱·烂熳二十八枝
宋伯仁（宋代）

点异二三子，铿尔舍而作。
江上数峰青，湘灵徒寂寞。
奉题董端明渔父醉乡烧香图十六首 其二
陈克（宋代）

昔人爱酒复能诗，阮籍陶潜盖有之。共道尚书兼此兴，超然异代忽同时。
满江红·江行和杨济翁韵
辛弃疾（宋代）

过眼溪山，怪都似、旧时相识。还记得、梦中行遍，江南江北。佳处径须携杖去，能消几緉平生屐。笑尘劳、三十九年非、长为客。
吴楚地，东南坼。英雄事，曹刘敌。被西风吹尽，了无尘迹。楼观才成人已去，旌旗未卷头先白。叹人间、哀乐转相寻，今犹昔。
春词
朱成泳（明代）

海棠枝上鹊声乾，罗幕重重护晓寒。
初日半林珠露重，脆红无数压阑干。
泊然庵
释居简（宋代）

白日静中消，忘言赋解嘲。叶疏犹可幄，云浅亦堪巢。

清拟圣人酒，澹于君子交。悠然无藉在，檐铎听风敲。
出肇庆有怀马玄真
陈献章（明代）

红尘白浪去来年，细雨秋江看木棉。何处思君君不见，羚羊峡尾七星前。
九日次常之柳市秋怀韵
许及之（宋代）

柳市留连爱别坰，归来诗与字俱清。閒居揫敛全生理，老境行藏见物情。

恨把菊花随雨过，醉敲瓦缶作雷鸣。千年张翰风流句，却是生前不愿名。
颂一百则
释重顯（宋代）

一箇两箇千万箇，脱却笼头卸角驮。
右转右转随后来，紫胡要打刘铁磨。
闲居述事
邵雍（宋代）

竹雨侵人气自凉，南窗睡起望潇湘。
茅簷滴沥无休歇，却忆当初宿夜航。
华亭吴江道中偶作十绝
朱长文（宋代）

贤哲多为贵势拘，人人空道爱江湖。
谁将五鼎盈前食，肯换秋风一箸鲈。
奉送韦起居老舅百日假满归嵩阳旧居
权德舆（唐代）

威凤翔紫气，孤云出寥天。奇采与幽姿，缥缈皆自然。

尝闻陶唐与，亦有巢由全。以此耸风俗，岂必效羁牵。

大君遂群方，左史蹈前贤。振衣去朝市，赐告归林泉。

滑和固难久，循性得所便。有名皆畏途，无事乃真筌。

旧壑穷杳窕，新潭漾沦涟。岩花落又开，山月缺复圆。

轻策逗萝径，幅巾凌翠烟。机闲鱼鸟狎，体和芝朮鲜。

四皓本违难，二疏犹待年。况今寰海清，复此鬓发玄。

顾惭缨上尘，未绝区中缘。齐竽终自退，心寄嵩峰巅。
送潭州陈运使二首
项安世（宋代）

薄命真如此，兹行如识公。
从来半生愿，不畀数旬同。
官事埋头过，江舲转眼空。
可能倾盖地，直作急流中。
题赵承旨画兰
韩骐（清代）

花花叶叶带春风，自出王孙挥洒工。犹有遗民作《心史》，也将馀墨写幽丛。
过曹溪
洪皓（宋代）

一宿南华暂息机，未知五十九年非。
应身虽在问无应，漫上层楼看信衣。
鹧鸪天·彩舞萱衣喜气新
元好问（金朝）

彩舞萱衣喜气新。年年今日庆生辰。碧香雾笼清晓，红入桃花媚小春。须酩酊，莫逡巡。九霞杯冷更□温。壶天自是人难老，长拥笙歌醉洞云
汉州塔二首
郭印（宋代）

相随步屧转穹隆，万室鳞鳞指顾中。
自笑情怀非旷士，谁知筋力已衰翁。
吟馀尚惜西山日，立久翻忧北户风。
从此不须攀绝顶，云深无处认鳌宫。
次韵梅花
方岳（宋代）

云藏山坞坞藏梅，春意适从何许来。
天与此翁娱寂寞，日携扶老上崔嵬。
草堂须小难为客，霜月正高谁与杯。
分上下番开自好，登临且莫遣诗催。
贤者之孝二百四十首 其二二六 柳宗元
林同（宋代）

乃翁定奇士，先友尽斯人。福畤智已故，仪曹意转新。
怀谭德称
陆游（宋代）

谭子文章旧有声，几年同客锦官城。
江楼列炬千锺饮，花市联鞍一字行。
人世绝知非昨梦，天真堪笑博浮名。
空斋独夜萧萧雨，枕上诗成梦不成。
李卫公（德裕）
李商隐（唐代）

绛纱弟子音尘绝，鸾镜佳人旧会稀。

今日致身歌舞地，木棉花暖鹧鸪飞。
陪张湖南宴望岳楼，稹为监察御史张中丞知杂事
元稹（唐代）

观象楼前奉末班，绛峰只似殿庭间。

今日高楼重陪宴，雨笼衡岳是南山。
晚凉散策二首
杨万里（宋代）

饭余浴罢趁凉行，偶憩池头最小亭。
醉倚胡床便成睡，梦闻荷气忽然醒。
集岩亭王孙东墅
王惟俭（明代）

小妓宫罗窄，名花绮幕张。
晴丝牵酒盏，飞絮恋筝床。
改席临阶碧，登台望野苍。
芙蓉处处是，乞取缉秋裳。
寄许乐清冲辅
许景衡（宋代）

入竹空陈迹，经行忆岁除。旧游谁更在，逸兴近何如。

树密莺声远，江寒雁影疏。楼头红日晚，徙倚独踌蹰。
赠黄仲则六首 其一
汪中（清代）

自余习文翰，高谢同时流。次卿既夭折，哲兄悲远游。

长啸宇宙间，万物同悠悠。常恐朝露期，斯人不可求。
至邻圃视寄养菊花已出蓓蕾喜赋
陈曾寿（清代）

京华几年居，所得是佳菊。九秋历三冬，闭门看不足。

去年急鄂难，花开不及瞩。出门星在天，满地霜华肃。

脱命息海隅，稍稍生事复。渡海移故根，残书共一束。

灌养寄老圃，憔悴不盈掬。别畦何葳蕤，哀此一寸绿。

旬月未经过，蓓蕾忽纷簇。彭泽招我魂，粲然秋在目。

乃知一息存，生理绝可续。天乎一物慈，长得依草木。
唐多令 雨后南下洼看芦洲水涨，邈然有江湖间意
周寿昌（清代）

一碧荡芦洲，晴沙得雨流。趁西风、作去弄新秋。绝似湘江波色风，只少个，钓渔舟。

雨霁夕阳收，钟声撼寺楼。望西山云气仍浮。准约重阳来载酒，篱外菊，试开不。
偕洪觉山登沙贝钓台次韵二首 其二
庞嵩（明代）

不见溪翁坐石年，钓台云暮眼空穿。持竿欲学任公子，志大无功漫费钱。
东村晚归
陆游（宋代）

蜀道还吴鬓已丝，历年二纪固应衰。
宁知病思沉绵日，又见秋风摇落时。
锦雉白鱼供野饷，青林红树入新诗。
东村寂寂风烟晚，酒挂驴肩又一奇。
山居
陈高（元代）

避喧林下居，抱病山中卧。家贫酒屡空，性懒诗慵课。

禽声隔树啼，云影当窗过。独有采樵人，时来慰衰惰。
重赠邢校书
李益（唐代）

俱从四方事，共会九秋中。断蓬与落叶，相值各因风。
五子篇 其二 吴兴徐中行
王世贞（明代）

蔼蔼洵吉士，产秀自天目。冷冷穆风披，青阳振膏馥。

调气玩时人，幽怀被商曲。客从东方来，贻君以迷谷。

含吐兹未酬，宛然中心笃。柔条沃嘉霖，虽罢中所欲。

良璞困铝错，连城谢其琢。逝将因君御，并起双鸿鹄。
偈颂四十一首
释普宁（宋代）

披野干皮，作狮子吼。
指东为西，将无作有，
惊起法身藏北斗。
杂兴
陆游（宋代）

尧舜桀纣皆腐骨，王侯蝼螘同丘墟。
麦苗覆块鸠唤雨，常恨无人同荷锄。
偈颂七十六首
释师范（宋代）

初冬时节又相催，浩浩诸方炉鞴开。
独有径山文武火，不知煨杀几人来。
兵车行
张炜（清代）

挽角弓，飞羽箭。鼓奔雷，马走电。
阵云滚滚吼长鲸，旌旂直上卷天半。
风雨啸啼鬼神愁，星斗昏黑天地惨。
龙争虎斗无休歇，吁嗟玄黄何时判。
忆昔秦中全盛时，守臣廉明民生奠。
执法不容吏贪墨，朝野升平庆清晏。
人人尽道曾阎罗，曾不去时陕不变。
曾在全省赖肃清，曾去渭阳回子叛。
一夕烽火连天起，国家从此多征战。
前有长发后逆回，陕西未平甘肃乱。
朝廷大开召募局，诏令处处整团练。
讵知民气久凋残，望风披靡绵奔窜。
回子示来事戎行，回子来时团练散。
老填沟壑壮者走，父母妻子不相见。
十邑九村无烟火，长安道上行人断。
自从大众西行日，少者数千多逾万。
先苦贼寇后苦兵，征役不息饥馑荐。
日捐月捐已不堪，飞捐黑捐尤可叹。
鹑觚斗粟八千钱，金城米价三十贯。
人饥食人马食马，鸡犬无声蓬蒿遍。
昨夜羽书到金城，虏骑已过玉门县。
内地寇氛尚如此，何况敌国与外患。
朝廷赖有恪靖伯，重整山河复禹甸。
招降纳附集流亡，闾阎始得免兵燹。
戎狄豺狼胡可玩，呜呼！戎狄豺狼胡可玩。
姑苏台五首 其五
萧立之（宋代）

荒荒灌木长烟苔，人道吴王此筑台。一望等闲三百里，未应无见越兵来。
后庵试茶
张伯玉（宋代）

郡僻好藏身，心閒久无事。
前轩饱食罢，后庵取茶试。
岩边启茶钥，溪畔涤茶器。
小灶松火然，深铛雪花沸。
瓯中尽余绿。物外有深意。
滥官来此游，时得拂尘累。
莫笑后庵茶，閒中好滋味。
过塘西
沈朝初（清代）

苏堤踏遍上吴航，萍末风生暮色黄。帆影带归湖墅月，衣裾留得芰荷香。

采菱船过波纹碎，脱网鱼跳水气凉。行到小桥深柳处，人家烟火似横塘。
和史君喜雨 其二
周南（宋代）

蚕筐无叶不成眠，眯眼黄沙障麦天。谁遣炉烟生湿雾，立翻江麦沃桑田。

雹飞邻壤同时事，春入民襦赖吏贤。欲把丰年占覆斗，寸心应向碧霄悬。
蝶恋花·面旋落花风荡漾
欧阳修（宋代）

面旋落花风荡漾。柳重烟深，雪絮飞来往。雨后轻寒犹未放。春愁酒病成惆怅。
枕畔屏山围碧浪。翠被华灯，夜夜空相向。寂寞起来褰绣幌。月明正在梨花上。
何午台庞参吾会汤饼后复惠以诗奉答
杨起元（明代）

诞弥厥月寝之床，引得明珠满室光。莫是此儿来处异，前生曾得侍文昌。
水调歌头 喜厚余至都率然有赠
曹贞吉（清代）

落拓老兄弟，踪迹共沉浮。匆匆神虎分袂，江海几经秋。

多少黄金横带，我辈青衫羸马，散荡足风流。吾试与君语，富贵定难求。

鲁陂侧，锦秋岸，◆湖头。溪山如画，烟波两两钓鱼舟。

辛苦斜风细雨，消受紫莼红蓼，冷淡尔为俦。努力饮醇酒，身世问沙鸥。
杂感
陆游（宋代）

一气不遽变，雨霁皆有符；死非一旦至，小疾为前驱。
人能谨察之，岂有仓卒虞。
哀哉不知此，虽悔良难图。
笔工所售有名曰画眉者戏为题咏
王彦泓（明代）

写对春山坐卧看，男儿方不负毫端。谁知虎卧龙跳字，不及愁蛾两撇难。
玛瑙院居戏题三首
释智圆（宋代）

水边闲卧万缘休，言欲无瑕行欲修。
草屋冲门任穷困。屠龙终自胜屠牛。
哭唐姑丈县尉
苏泂（宋代）

一官蓝绶只虚名，两妇朱丝合不成。
问我诸姑先冢舍，别君三日便铭旌。
高堂寂寞朝昏养，侧户乖遗子女情。
欲写此哀无处所，竹风荷雨泪纵横。
谢韩孔惠见访
刘克庄（宋代）

千林黄落涧冰坚，应是江湖作雪天。
偶有客过居士室，绝无人识孝廉船。
绣衣二使交章荐，黄册诸郎律赋传。
莫向明时嗟不遇，乃翁穮蓘子逢年。
题杨妃上马娇图
胡仲弓（宋代）

并辔行春沉醉归，侍儿扶上绣鞍来。
君王微笑回眸看，肯信嵬坡掩面时。
塞外杂咏
林则徐（清代）

天山万笏耸琼瑶，导我西行伴寂寥。
我与山灵相对笑，满头晴雪共难消。
镜园和邓玄度步韵 其七
李云龙（明代）

海内推词伯，文章仆命骚。琴瑟原自别，竿混莫能逃。

脩月斧堪试，穿阳弓暂韬。毋将济川楫，长汎武陵桃。
送善暹首座
释重顯（宋代）

名之基，实之蒂，
深兮固兮宛相继。古之名也在希声，
今之实也同浮瞖。子州善卷之流也。
尧驱舜驰让无暇。归去来兮归不归，
到头未出冥冥者。吾徒孰谓标奇绝，
动静凭君试甄别。叶零零兮秋暮半凋，
花片片兮春暖齐发。暹禅老，
暹禅老，意曾高，
旷排沽待，忽致讥褒。
天人列请兮屡轻笑，祖佛位卑兮还拟逃。
我恐逃之逃不得，大方无外皆充塞。
茫茫扰扰知何极，八面香风惹衣裓。
夜忆钦止斯远
赵蕃（宋代）

木叶骚然雨到时，共眠僧榻各哦诗。
推移忽已年时事，怅望相看天一涯。
别后屡书浑未报，风前小立重想思。
人生知复几寒暑，一别长为数载期。
净慈堂中觅纸糊窗
释居简（宋代）

团团亮隔松萝古，寂寂虚堂槁木春。一段光明无处著，尽情分付楮先生。
杨柳枝词
释行海（宋代）

一阵杨花一阵愁，绿阴阴处暂停舟。
莫嫌不折长条赠，有个黄莺在上头。
三月十日游南明照心亭和旧题诗韵
陈镒（明代）

曾题诗句在名山，感慨重来倚石阑。三十年馀僧自老，空留池水照心寒。
虞美人
黄机（宋代）

十年不作湖湘客。亭堠催行色。浅山荒草记当时。筱竹篱边羸浅、向人嘶。

书生万字平戎策。苦泪风前滴。莫辞衫袖障征尘。自古英雄之楚、又云之秦。
句
廖凝（唐代）

满汀沤不散，一局黑全输。（《十岁咏棋》，

《郡阁雅谈》云：十者见之曰：“必垂名于后。”）

猎回千帐雪，探密大河冰。（以下并《吟窗杂录》）

落尽最高树，始知松柏青。（《落叶》）

饭僧春岭蕨，醒酒雪潭鱼。（《赠史虚白》）

风清竹阁留僧宿，雨湿莎庭放吏衙。（《宰彭泽十》）

红踯躅繁金殿暖，碧芙蓉笑水宫秋。（《锦绣万花谷》）
咏梅
赵文（宋代）

我与梅花别一期，停云倚树鬓成丝。
偶于蹊路相逢处，正似故人初见时。
清里有和夷惠圣，寒边带瘦岛郊诗。
客中无酒能消得，共拨寒灰坐欲痴。
洗心阁中菊花开时复园来住一月将别为诗四首 其一
陈曾寿（清代）

早菊争得露，晚菊只得霜。清严一气中，夜夜弥夫凉。

秋魂摄缥渺，凝魄为幽芳。隐然堕孤月，破此寒畦荒。

霜心与菊性，婉娈成相忘。摇天一杵尽，忽见初日光。
春景 春色在邻家
刘辰翁（宋代）

春色阑珊去，朱门懒梦华。悠悠看蝶翅，往往在邻家。

暖日明金谷，光风媚浣沙。似闻携手笑，疑有隔墙花。

望眼穿银汉，香尘透绿纱。是谁窥宋玉，憔悴一枝斜。
李宫人琵琶行
袁桷（元代）

先皇金舆时驻跸，李氏琵琶称第一。素指推却春风深，行云停空驻晴日。

居庸旧流水，浩浩汤汤乱人耳。龙冈古松声，寂寂历历不足听。

天鹅夜度孤雁响，露鹤月唳哀猿惊。鹍弦水晶丝，龙柱珊瑚枝。

愿上千万寿，复言长相思。广寒殿冷芙蕖秋，簇金雕袍香不留。

望瀛风翻浪波急，兴圣宫前敛容立。花枝羞啼蝶旋舞，别调分明如欲语。

忆昔从驾三十年，宫壶法锦红茸毡。驼峰马湩不知数，前部声催檀板传。

长乐昼浓云五色，侍宴那嫌头渐白。禁柳慈乌飞复翾，为言反哺明当还。

朝进霞觞辞辇道，母子相对犹朱颜。君不闻出塞明妃恨难赎，请君换谱回乡曲。
访云佩沈丈别后却寄二首 其二
孙思敬（清代）

犹忆前宵拇战哗，玉山颓后手还叉。醉乡拼得重来否，要佐谈锋酒当茶。
西斋二首 其二
郭祥正（宋代）

西斋吾所爱，一径绿萝深。终日听新鸟，令人忘故林。

地偏无客到，山润有苔侵。祸患须安命，优游不废吟。
再用前韵
曾惇（宋代）

举觞东望玉霄峰，万顷云涛雪塞空。
拥鼻自应多好句，褰裳便塞御长风。
际天江草如许碧，隔水山桃无限红。
李侯长句有家法，惊倒江楼一秃翁。
吴越归秋晚
吴龙翰（宋代）

湖海归来晚，园荒菊几丛。
秋山吟骨瘦，霜叶醉颜红。
吊影寒溪曲，怀人落月中。
青灯滋味永，不用哭途穷。
人日阴晦病中同雪樵禅侣作
罗万杰（明代）

卧病祇园冬复春，冲寒雨雪谩盈旬。山光澹泊和烟瘦，树色茏葱带雾新。

剪胜无劳询旧俗，扶藜犹自负閒身。百年天地空回首，佳节徒惊日是人。
病目自嘲
郑清之（宋代）

兼旬病目成鸩媒，竟日掩书风为开。
端如猩猩畏机阱，爱酒着屐须一来。
信手翻书未终叶，春风已学生牙颊。
笑同黄卷且寻医，免使鹪{潦氵换右换鸟}翳蚊睫。
题僧寺
魏野（宋代）

世情冷暖由分别，何必区区较异同。
但得常将红袖拂，也应胜似碧纱笼。
重游雁山分得六题·天聪洞
薛嵎（宋代）

天听本非耳，形容独费吟。
岂伊空凿团，能探杳冥心。
混沌开中窍，空虚纳众音。
下临千仞险，当暑骨毛森。
游山归偶赋
陆游（宋代）

此生本寄一浮沤，归卧茅茨又四秋。
习气未除惟痛饮，幻躯偶健且闲游。
买蓑山县云藏市，横笛江城月满楼。
与世沈浮最安乐，莫思将相快恩雠。
赞刘谐
李贽（明代）

有一道学，高屐大履，长袖阔带，纲常之冠，人伦之衣，拾纸墨之一二，窃唇吻之三四，自谓真仲尼之徒焉。时遇刘谐。刘谐者，聪明士，见而哂曰：“是未知我仲尼兄也。”其人勃然作色而起曰：“‘天不生仲尼，万古如长夜’。子何人者，敢呼仲尼而兄之？”刘谐曰：“怪得羲皇以上圣人尽日燃纸烛而行也！”其人默然自止。然安知其言之至哉！

李生闻而善曰：斯言也，简而当，约而有余，可以破疑网而昭中天矣。其言如此，其人可知也。盖虽出于一时调笑之语，然其至者百世不能易。
晚出燕子矶东下
龚贤（清代）

江天忽无际，一舸在中流。远岫已将没，夕阳犹未收。

自怜为客惯，转觉到家愁。别酒初醒处，苍烟下白鸥。
行废吟
湛若水（明代）

道之将行，人将争称。人将重名，人将传声，人将与荣。

人欤匪能，人之所兴。道之将废，人将䀝睨，人将指议，人将排挤，人将污秽。

其人犹是，人心自异。既欲行之，又欲废之，惑也不知，盖未之思一人之身，一已信疑，人欤人欤，悟此其几。
句
陈植（宋代）

天际三竿量日月，人间一镜照山河。
赠刘使君景文
秦观（宋代）

落落衣冠八尺雄，鱼符新赐大河东。
穰苴兵法申司马，曹植诗原出国风。
拈笔古心生篆刻，引觞夹气上云空。
石渠病客君应笑，手校黄书两鬓蓬。
老母元宵初度是日立春
释居简（宋代）

冰鉴呵云薄，金莲照夜遥。灰飞催腊尽，雪拥待春消。

檐已冰垂柱，山犹玉坠腰。不知初度酒，几度酌元宵。
鳌桥钓浪
曾敬（明代）

谁筑鲸鲵金背高，跨天双蝀锁波涛。临流若问丝纶手，不钓凡鱼只钓鳌。
送双白渠史梁君二子北上
段克己（宋代）

连壁双飞二凤毛，眼明又复识英豪。鸾声哕哕朝天日，想有新诗夺锦袍。
和端式十题·垂崖鞭
司马光（宋代）

山竹引春根，垂透苍崖底。
绸直老龙须，佶屈修蛇尾。
支郎虽畜马，不忍裁为箠。
九曲溪歌
何巩道（明代）

九曲兮水何之，肠断兮一如斯。石屹屹兮树离离，西风悲兮吹我衣，我将起古人于九京兮非其时。
梦令狐学士
李商隐（唐代）

山驿荒凉白竹扉，残灯向晓梦清晖。

右银台路雪三尺，凤诏裁成当直归。
披云堂歌
马廷鸾（宋代）

痴云压陇如坚城，猛风击破如雄兵。
寒溪古洞收不彻，有如奔车白旆归空营。
林稍划划露微碧，玉匣渐见青铜精。
影转西风流日脚，万斛黄金散空落，
宝篦刮尽重瞳膜，倒盛一海春冰薄。
世界倾在琉璃屏，神豪气爽肌骨清。
不须七碗秋江波，两腋自有清风生。
长忆当年玉川子，殷勤会问苍生事。
清边生战场
林希逸（宋代）

已洗天河甲，边清国愈强。谁生今日衅，战似古沙场。

不见狼烟久，俄惊雁塞荒。风悲苔染血，月射骨如霜。

榆柳依然好，干戈有底忙。李华真健笔，吊古思凄凉。
某在合肥尝梦同子直在横川旧游递中有诗往还子直见招因用前韵来寄
彭汝砺（宋代）

春风把酒共溪边，南北纷纷遂五年。绿绶终朝寄尘俗，青云昨五梦神仙。

诗多老格知难继，易外新闻念未传。彷佛异时佳句在，吾游不敢负横川。
因读黄鲁直所与周法曹诗诗与字俱好以此寄之
孔平仲（宋代）

鲁直之文如电坼霜开，鲁直之书如雨行冰散。骎骎步骤日加远，与子三年不相见。

庭柯未长一尺围，起视孤标插星汉。昨朝诵子所作诗，使我自失长嗟叹。

我衰力薄空辛勤，直欲为子焚笔研。此才不使重台阁，四十青衫尚为县。

南山积雪玉倚空，高亭压城天北风。安得与子跨飞鸿，与我共哦清景中。

锵金纡紫世不空，豪杰卓荦岂易逢。愿言与子长相从，四方上下为云龙。
无题和李商隐
邝鸾（明代）

萧飒秋声几度来，更堪鸣雨过残雷。天空青鸟西飞去，露冷瑶台晓梦回。

潦倒岁时思旧侣，风流词赋属多才。等閒往事休回首，俯仰人间有劫灰。
孝感县
张耒（宋代）

萧索江干县，林端见客樯。山川错吴楚，人物混荆杨。

风略寒芦阵，云迷夕鸟行。故乡同见月，谁记白头郎。
水调歌头 其二 清秋饮南楼呈范宣抚
王质（宋代）

细数十年梦，十处过清秋。今年清梦，还在黄鹤旧楼头。

老子个清不浅，此会天教重见，今古一南楼。星汉淡无色，玉锦倚空浮。

带秦烟，萦楚雾，熨江流。关河离合南北，依旧照清愁。

想见姮娥冷笑，笑我归来霜鬓，空敝黑貂裘。把酒问清影，肯去伴沧洲。
胜禅人游庐山
释英（元代）

飘然庐岳去，破衲共枯藤。此地山林胜，令人肌骨清。

莲开千柄雪，瀑挂一条冰。五老如相见，烦君为寄声。
胡长文给事挽词三首 其三
范成大（宋代）

姻馆交情厚，官联事契长。鸣珂朝并辔，秉独夜传觞。

何意塘蒲晚，翻哦薤露章。羸躯如可强，恸哭踞湖冈。
梦扬州 客广陵用少游韵
尤侗（清代）

晚潮收。叹隋宫、花月都休。寒雨芜城，绿杨三月如秋。

市门十里黄埃满，但往来、车马星稠。红桥畔，青楼底，谁人勾当春愁。

追想樊川狎游。报书记平安，廿四桥头。笑我多情，鬓丝禅榻空留。

纱灯万点归何处，枉断肠、锦瑟帘钩。平白地，扬州梦醒，恼乱苏州。
寄吴虎臣汪仲淹二子
欧大任（明代）

丰干曾有尺书裁，木末芙蓉两度开。紫气青牛何日遇，朱霞白度半天来。

将因夜月乘租舫，可及秋风过钓台。倘入名山还报汝，江南空忆大鄣才。
自赞
释祖珠（宋代）

月色照幽谷，泉声落断崖。
水光山色里，一块烂枯柴。
偶成
释子益（宋代）

那得工夫过一关，从空放下绝追攀。
松风不入是非耳，竹迳肯追人我山。
有问对谈惟莫莫，无心袖手只闲闲。
忽闻枝上灵禽语，似笑山翁痴复顽。
寒云千叠山
杨养晦（宋代）

松竹阴森护上方，老仙蓬发一簪霜。
闲来欹枕松风里，归梦不知山水长。
赵侯保民惠政纪实诗 纪存恤流民三
邵君美（宋代）

南阳过渡尽流移，携子携妻那处依。兴化寺中都住满，俵钱俵米给他归。
偈颂一百六十首 其七十六
释宗杲（宋代）

今朝二月二十，又是清明寒食。灵云不见桃华，争信曲中有直。

是曲耶，是直耶，多虚不如少实。
寄赵庆孙
王烻（清代）

少壮舍我去，回忆如隔生。古人皆百年，安取多余赢。

此刻未即草木腐，此刻足与日月争。日日日有明，月月月有盈。

数之已山积，览之无寸程。人生如此便了却，而何不可齐殇彭。

故人远相问，珍贶非瑶琼。迟迟久未报，何以慰其情。

生前之日操之己者且无据，死后之日听诸人者将安凭。
袁居士来自桐庐索诗赠二绝句
林季仲（宋代）

霜髯垂臆杖过眉，得得桐庐江上来。
对我休谈钓台好，姓名方挂北山移。
迁
周紫芝（宋代）

久作怀乡梦，今年拚不归。奉亲犹得粟，见客已忘衣。

凭几看帆过，开门任燕飞。皇天怜老病，留此著柴扉。
复次韵二首
李吕（宋代）

首出万物表，翠芳谁与角。
正色淡无邪，天香清不薄。
旧时对花饮，宁恨霜月落。
老作花下僧，瀹茗当杯酌。
校文京庠呈黄立轩朱南湖十首 其十
萧立之（宋代）

月过阑干客睡迟，官河桐叶学鸦飞。鬓丝不了三千丈，也费秋虫促夜机。
水调歌头（前遍既出，诸君皆有属和，因自用韵）
李处全（宋代）

飞雪已传信，端叶未分枝。莫嫌开晚，前月曾付小春期。谁道梳风洗雨，不许调脂弄粉，容易涴天姿。眼界未多见，鼻观已先知。

昔西湖，今北客，各从宜。要渠烂熳，趣得暖律为渠吹。犹记石亭攀折，浑似扬州观赏，清兴欲寻诗。三嗅不离手，如得和遍时。
次韵谭令尹茅庵十咏 其八
刘弇（宋代）

罅月明窗纸，凉竿扫径尘。却应环堵在，潇洒属吾人。
杂兴
张嵲（宋代）

疏园两树杏，风雨夜离披。
离披君莫恨，结子还并枝。
犹胜西涧水，一去杳无期。
静坐观物理，令人添鬓丝。
赠无咎以既见君子云胡不喜为韵八首
张耒（宋代）

文衰东京后，特起得韩子。
支撑诽笑中，久乃化而靡。
籍湜既洒扫，后生始归市。
垂君拯溺手，请效我一指。
题严陵犯钓台
佚名（宋代）

范阳忘名载西子，介推逃蹟累山樊。
先生政尔无多事，聊把渔杆坐水村。
山友续辞 合蕈
王质（宋代）

我取友兮得合蕈，山深树底风不进。弹子团栾敷未敷，飞儡腾猿毋口粗。

藤花迷，豆花肥，所思兮焉可遗，溪山撩乱将安归。
送德和弟归婺源二首 其一
朱熹（宋代）

十舍辛勤触热来，琴书曾未拂尘埃。秋风何事催归兴，步出闽山黄叶堆。
秋日寄满子权
王令（宋代）

楼前暮霭暗平林，楼上人愁意思深。
未必薄云能作雨，从来秋日自多阴。
三年客梦迷归路，一夜西风老壮心。
欲作新声寄遗恨，直弦先断泪盈琴。
次韵沈高卿杂言
史浩（宋代）

读书正其远大者，莫为蟛蜞专尔雅。傥从纸上觅筌蹄，当识升高必自下。

富贵不来将奈何，岂作求食思毁瓦。富贵适来无容心，处以恬然宁满假。

仕官要须得若人，是为学足美其身。万方思治徯康济，当吏立政频咨询。

从容风俗到淳古，坐可尧舜吾君民。昂头引颈不愧惭，奚必翰墨誇清新。

吁嗟二者理非各，俗儒妄分诚臆度。学成用我鹗在天，不用聊复龟藏壳。

名利宠辱尚如许，死生之变良足托。沈子才雄敌万夫，声华合与前贤符。

君看昔人可炙手，行若市井真屠沽。敝袍陋巷世不如，往往胸次多良图。

乃知富贵本馀事，穷达有命吾生俱。君诗卓绝了无和，我复感激重扬揄。

难逢臭味同，勉子谨厥初，毋待桑榆补东隅。
野望
朱继芳（宋代）

帝青八万四千里，更著脩眉一两尖。古往今来愁得尽，不教我辈送愁添。
念奴娇（寿王守母）
李公昴（宋代）

瑶池高会，见云香凤背，风柔鹤膝。天遣月卿来拜舞，新拜玺书增秩。有母能贤，生儿如此，总是前身佛。孙曾戏彩，慈颜一笑闲逸。

曾向浑尺轩中，共评今古，手写王言綍。个里乃翁棠荫在，映得梅仙山碧。人爱黄堂，祝萱堂寿，拍拍欢声溢。明年宣劝，蟠桃火枣庭实。
驼橐橐四章
姚燮（清代）

驼橐橐，风萧萧。眄彼塞兮，其岖其辽。

风萧萧，驼橐橐。升彼冈兮，其逴其跞。

风之挠兮，驼之劳兮。星榆彫兮，郁慆慆兮。

驼之頍兮，风之哆兮。龋其齿兮，将何俟兮？
悼陈冕 其二
陈献章（明代）

东方欲白星渐稀，一场春梦晓钟时。伯道有子常事耳，刘蕡登科人不知。
舆诵篇 其四
吴子光（清代）

节钺遥临巨镇新，袖中有石證前身。擎天事出奇男子，捧日心存古道臣。

宦海浮沉三品鸟，江山跌荡一壶春。何当握取湘东管，次第书扶大雅轮。
和陶拟古九首
苏轼（宋代）

萧萧发垂素，晡日迫西隅。
道人闵我老，元气时卷舒。
岁晚风雨交，何不完子庐。
万法灭无余，方寸可久居。
将扫道上尘，先拔庭中芜。
一净百亦净，物我皆如如。
无题五首 其四
何良俊（明代）

四座歌喉缭绕，三更醉眼摩挲。元与仙凰接翼，不央灵鹊填河。
相先生具庆堂
顾清（明代）

尧日仁风遍，莱庭瑞气重。康强惟德召，和乐自天钟。

甲第花迎户，高堂雪覆松。伯鸾才不衒，德耀礼偏恭。

穆穆金兰契，娟娟玉树容。纮綖催夜绩，杖屦阅春农。

景入榆林晚，甘回蔗境秾。鞶缨晨济济，笙鼓日雍雍。

偕老无遗恨，传芳有亢宗。已全三釜养，行遂五花封。

委曲吴江水，微茫泰岱峰。题诗遥献寿，春色两融融。
寄祝长官
林逋（宋代）

怀想与君劳，区区未剧曹。
深心赖黄卷，垂老愧青袍。
临事终存道，为诗转近骚。
庐江五亩宅，归去亦蓬蒿。
梦游白云池 其二
钟景星（明代）

碧玉空中驾紫云，江山何处更存真。落花满地惜文字，彩凤不来歌鸟频。
李昭道春江图
吴镇（元代）

晴江一望春山高，日光荡漾翻银涛。白云冉冉向空落，长天漠漠归鸿号。

岸上垂杨覆瑶草，征帆直指长安道。蛟龙不动两耳清，花落莺啼人自老。

鸱夷当日溯烟波，凉风万里来天河。李侯久向层冥去，丹青散逸将如何？

宣和当日珍藏固，三百馀年撚指过。危君不让米南宫，置之武库尤加护。
苦寒吟和周岷帆学博
沈丙莹（清代）

有客有客蟭螟巢，各持一笔暮复朝。朔风怒号骤凛冽，砚冰高凸硬于铁。

捉笔在手指将裂，榾柮欲煨炉不然。柝声敲断人未眠。

凉月窥窗镇相逼，袖手相对心悁悁。忽忆豪华朱邸擅，醉酒羔羊正开宴。

又忆街头卖饼翁，萧条裋褐风霜中。世事不齐殊悲欢。

书生之寒犹非寒，敝裘在身谁云单。冁然一笑共拊手，陡觉暖气融融生户牖。
恭鉴二禅人干浴镬求颂
释正觉（宋代）

范金为镬沸兰津，分付楞严会上宾。
妙触宣明渠具眼，纤尘不受我通身。
投谐冷暖浑忘水，迎合温和似得春。
炉鞴相催成底器，量吞云梦可斯人。
南乡子（九日用东坡韵）
陈师道（宋代）

晴野下田收。照影寒江落雁洲。禅榻茶炉深闭阁，飕飕。横雨旁风不到头。

登览却轻酬。剩作新诗报答秋。人意自阑花自好，休休。今日看时蝶也愁。
求闲有作二首 其二
苏仲（明代）

老病相寻万事阑，春风魂梦只家山。乾坤可爱惟安分，台鼎无心亦等閒。

海味甘人堪白首，松根随我枕苍颜。朝端赖有诸贤在，容我痴愚早放还。
谒金门·山吐月
辛弃疾（宋代）

山吐月。画烛从教风灭。
一曲瑶琴才听彻。金蕉三两叶。
骤雨身凉还热。似欠舞琼歌雪。
近日醉乡音问绝。有时清泪咽。
端明殿学士汪公挽词 其三
楼钥（宋代）

道学不尽试，功名祇绪馀。立朝惟正色，荐士有遗书。

百赎嗟无及，九京谁与居。莫酬推毂意，衰涕湿巾裾。
成都遨乐诗二十一首 其四 上元灯夕
田况（宋代）

予尝观四方，无不乐嬉游。惟兹全蜀区，民物繁它州。

春宵宝灯然，锦里香烟浮。连城悉奔骛，千里穷边陬。

衯裶合绣袂，轣辘驰香辀。人声震雷远，火树华星稠。

鼓吹匝地喧，月光斜汉流。欢多无永漏，坐久凭高楼。

民心感上恩，释呗歌神猷。齐音祝东北，帝寿长嵩邱。
叶文庄公夫人寿词
王鏊（明代）

文庄老去吾犹及，梦想依稀记尚真。挟策未能为弟子，升堂还得拜夫人。

中吴文献家声远，少宰丹青貌像亲。一曲南飞凭去鹤，西风江上采蘩蘋。
独倚
胡仲弓（宋代）

独倚危楼望，清风动斗牛。
功名两蛮触，身世一蜉蝣。
乐道贫何损，吟诗醉便休。
静中生万感，烧烛看吴钩。
春林
张耒（宋代）

春林露如雨，萧萧晓花寒。
引手攀高红，微香来鼻端。
何以比芳洁，置之青玉盘。
持归供像佛，相对淡无言。
题王诜渔村小雪图用苏轼烟江叠嶂诗韵
弘历（清代）

烟江叠嶂及瀛山，存亡灭没随云烟。渔村小雪最后出，曹碑晚云突汉然。

著粉古法为积雪，破墨奇搆飞流泉。閜砢林树栖危嶂，案衍沙石开平川。

川横树稀芦苇接，蜗庐蟹舍洲屿前。举罾下网作活计，病腓那避严寒天。

摩诘雪溪千古独，津逮难辨谁媸妍。已觉冷风拂玉浦，又如湿气生银田。

瘦金真迹识贉首，屈指阅世五百年。不矜细行终累德，绝艺胡乃神而娟。

惜哉髯翁未云此，有如佳境对以眠。江上愁心屡赓和，金声掷地飘乎仙。

否则不说是真说，使我欲问嗟无缘。展图叫绝和艰韵，谁谓长公缺此篇。
严教授画临济请赞
释昙华（宋代）

喝下忽雷惊，声前休领略。
当锋啮镞时，蹉过第一著。
不在壁立处，岂向平地泊。
野水白连天，秋空飞一鹗。
和左达功春日即事二首
吴芾（宋代）

世途虽反侧，春草自萋迷。
独树花仍发，何枝鹊可栖。
犬羊终逐北，貔虎未征西。
回首长安路，茫茫日欲低。
溪行两岸皆芙蓉桂花余喜遂赋此诗
萨都剌（元代）

芙蓉发蓓蕾，桂树花斓斑。中秋前日过，客子未出关。

香生桂树前，露下芙蓉叶。花以寄远人，叶以作书帖。

何日棹船还，桂树芙蓉间。船头听我夜吹笛，吹起月轮升东山。
舟再答
员兴宗（宋代）

此去责虽轻，恐为商贾资。细瓷枉压我，使我成徇私。
颂古
释守净（宋代）

比谓拈来伸一问，如何举众尽茫然。
不因一扑百杂碎，定作人间丑妇冤。
龙华寺傅大士真身像
韩元吉（宋代）

古寺郊丘侧，钟鱼晓未喧。
双林有遗骨，瑞萼记名园。
粒石嗟余饭，神槌想叩门。
蚕桑犹有谒，鼓舞动山村。
素丝
陆龟蒙（唐代）

园客丽独茧，诗人吟五緵。如何墨子泪，反以悲途穷。

我意岂如墨，愿参天地功。为线补君衮，为弦系君桐。

左右修阙职，宫商还古风。端然洁白心，可与神明通。
葛郎中挽辞二首
王安石（宋代）

蛮荆长往地，湖海独归时。
旅榇蛟龙护，铭旌雁鹜随。
此生要有尽，何物告无期。
一片幽堂石，公知我不欺。
和寄座主尚书
吴融（唐代）

偶逢戎旅战争日，岂是明时放逐臣。

不用裁诗苦惆怅，风雷看起卧龙身。
东阳郭德谊挽词 其一
韩淲（宋代）

赫奕汾阳后，才华冠里中。一官难未偶，五福合无穷。

宾接师儒意，兴扬礼义风。不亡知有子，嘉誉发诸公。
水调歌头·平生看明月
朱敦儒（宋代）

平生看明月，西北有高楼。如今羁旅，常叹茅屋暗悲秋。闻说吴淞江上，有个垂虹亭好，结友漾轻舟。记得蓬莱路，端是旧曾游。

趁黄鹄，湖影乱，海光浮。绝尘胜处，合是不数白萍洲。何物陶朱张翰，劝汝橙薤鲈脍，交错献还酬。寄语梅仙道，来岁肯同不。
百丈飞泉
黎邦瑊（明代）

寒泉喷雪飞，晴空自风雨。客来濯尘襟，觅得庄生句。
内人生日
吴嘉纪（清代）

潦倒邱园二十秋，亲炊葵藿慰余愁。
绝无暇日临青镜，频过凶年到白头。
海气荒凉门有燕，溪光摇荡屋如舟。
不能沽酒持相祝，依旧归来向尔谋。
和韦开州盛山十二首。琵琶台
张籍（唐代）

台上绿萝春，闲登不待人。每当休暇日，著履戴纱巾。
昭君怨（题春波独载图）
高观国（宋代）

一棹莫愁烟艇。飞破玉壶清影。水溅粉绡寒。渺云鬟。

不肯凌波微步。却载春愁归去。风澹楚魂惊。隔瑶京。
八月中秋日午一时飓喜起南北云阴而中独见日南山外雷雨大作须臾而霁
李时勉（明代）

每逢佳节愁阴凝，八月十五尤喜晴。百里精兵临塞驻，一时飓喜疑海行。

天中白日临空净，山外黑云飞雨声。轰雷掣电在咫尺，倏忽还收宇宙清。
点绛唇（寄情）
刘辰翁（宋代）

醉里瞢腾，昨宵不记归时候。自疑中酒。耿耿还依旧。

恨不能言，疑是天相负。天知否。卷中人瘦。一似章台柳。
济南学署秋日归宁夫子字问归期敬答十二韵
李学温（清代）

高城秋色深，瑟瑟寒飙至。侵晓倚南楼，青天来雁字。

节序过授衣，黄菊惊离思。展矣怀君子，卓荦才未易。

昨日拆缄封，宛转深情致。上言秋雨多，窗兰向憔悴。

下问归来期，循讽潜制泪。人事多乖舛，关山隔迢遰。

虽无帷车来，空愧宝钗寄。欲行还踯躅，暮野忧魑魅。

长吟感萧飒，浩叹悲阴曀。眺望连日夕，反侧不能寐。

转蓬离本根，飞扬满天地。冈松与涧石，岁晚同心契。
送祖印忠师南归
苏颂（宋代）

扰扰京华客，营营不自间。
胡为丘壑者，亦到市朝间。
孤月无留影，归云靡定山。
东南清胜处，羡子一舟还。
寄题八桂张松卿义庄
杨万里（宋代）

张氏避毡裘，邢迁来桂州。
买田同族食，作计岂孙谋。
公艺君今是，希文古罕俦。
荆花再连理，萓草更千秋。
感事 其三
朱槔（宋代）

元规负康济，徒手婴群雄。兵从历阳来，无地逃奸锋。

谁乎死社稷，千载一卞公。英风与义气，建立成江东。
过孙山人故居（二首）
雪江秀公（明代）

溪边野竹映寒沙，茅屋青山处士家。
燕子归来寒食雨，春风开遍野棠花。
无弦琴
顾逢（宋代）

三尺孤桐古，其中趣最优。
只须从意会，不必以声求。
袖手时横膝，忘言自点头。
孙登犹未悟，多却一丝留。
游雪窦杖锡七首·徐凫岩
陈著（宋代）

平揖天风一望来，苍崖万仞两分开。
是中猨鹤亦难得，只有龙云相往回。
梦江彦文
李处权（宋代）

春寒蘋末风尤劲，过雨山林都眼净。西江天来泻明镜，劈箭孤帆飞小艇。

中有丈人若冰壶，冰为眸子玉作肤。黄河逆流沧海枯，彷佛羡门丹丘徒。

仙风道骨何敷腴，烟霞之姿远见揖。弭棹芳洲招我急，野人竭蹶抠衣入。

酌之瑶丹饫琼汁，荐以金桃露犹湿。禦寇衣袂方泠然，岸巾笑拍洪崖肩。

交梨火枣开心田，木钻石盘今已穿。青鞋布袜白行缠，游戏人间五百年。
温处士能画鹭鹚以四韵换之
郑谷（唐代）

昔年吟醉绕江蓠，爱把渔竿伴鹭鹚。闻说小毫能纵逸，

敢凭轻素写幽奇。涓涓浪溅残菱蔓，戛戛风搜折苇枝。

得向晓窗闲挂玩，雪蓑烟艇恨无遗。
道傍菊
高迈（宋代）

荆棘丛中是故邻，更无君子与相亲。
含英吐秀西风里，空把芳心向路人。
望江南 寒食偶题
钱启缯（清代）

花怯雨，绿漾柳含烟。杜宇声声啼晓月，黄鹂对对带春妍，爱此养花天。
次韵中散兄及诸弟寄顾渚茶二首 其一
葛胜仲（宋代）

苕溪溪上一茶神，三表遗经品藻亲。轻拂竞看云态度，初尝应惬舌根尘。

草堂遥忆金沙水，花濑聊分紫气春。尤物从来常贵少，彭城园外即非真。
村居二首
陈傅良（宋代）

业已将身落耦耕，时於观物悟浮生。
择栖未定鸟离立，避碍已浮鱼并行。
野老窥巢占太岁，牧儿敲角报残更。
绝胜倚市看邮置，客至还无菜甲羹。
六祖挟担赞
释广闻（宋代）

柴已落在谁家，此行不空来去。手中担子相随，心知应无所在。
魏徵君草堂
杨杰（宋代）

召伯甘棠国，东郊处士家。百年三世隐，泉石当生涯。
致仕後即事
陆游（宋代）

敕过鸾台凤阁来，清晨初拆驿书开。
绣箱香案迎门拜，身著朝衫止此回。
寿邕州赵守
崔与之（宋代）

大厦开朱明，物态丰且硕。
薰弦发新奏，生意转无极。
间气清而和，融结赋有德。
碧梧挺幽干，旷席漫九泽。
富哉学古胸，仁义供服食。
浑朴希世珍，外温而内直。
骅骝开道路，声光日斯赫。
九关通籍初，南来坠双舄，
片心清彻底，杯水饯泥轼。
京兆入幕宾，去天不盈尺。
佳最入聪广，行行陟文石。
邕为五管雄，地探西南哉。
专阃难其人，弄印无以易。
初却经纶手，天边树牙戟。
独獠丛篁中，深棲而屏息，
夜月照铜柱，警囊声寂寂。
边人解带卧，危地成乐国。
屏风御墨鲜，早晚来召驿。
愧我朴樕才，潦雾甘远役。
题坐遇知己，孤根费培植。
崧高生申甫，好语喧井陌。
碧油塞云端，阻莫陪贺客。
歌咏淇奥诗，清修如圭璧。
他年玉班头，苍髯而赤黻。
楚望赋
刘禹锡（唐代）

予既谪于武陵，其地故郢之裔邑，与夜郎诸夷错杂。系乎天者，阴伏阳骄是已;系乎人者，风巫气窳是已。嚣雰浮浮，利于楼居。城之丽谯，实邻所舍。四垂无蔽，万景坌入。因道其远迩所得，为《楚望赋》云。

翼轸之野，祝融所司，阴迫而专，专实生沴。天濡而雺，土泄而泥。气罕淑清兮，淫氛曀曀。中人支体兮，为瘥为瘵;以旷涤烦兮，利居高于物外。我卜我居，于城之隅。宛在藩落，丽谯渠渠。四阿垂空，洞户发枢。眸子不运，坐陵虚无。岁更周流，时极惨舒。万象起灭，森来贶予。

棂轩之外，群山巃嵸。冈陵靡阤，势若相拱。出云见怪，窈蔚森耸。露夕霞朝，望如飞动。檐庑之下，大江澒洞。支流合输，泄入云梦。羲和望舒，出没两涯。涵泳之族，聱耴㰹呀。秋水灌盈，漩石飘沙。流枿轩昻，舞于盘涡。逮及收潦，澹如绿醽。白石磷磷，倒影罗生。苹末风起，有文无声。悠远烟绵，与空苍然。

湘沅之春，先令而行。腊月寒尽，温风发荣。土膏如濡，言鸟嘤嘤。三星嘒其晓中，植物飒以飘英。云归高唐，草蔽洞庭。目与天尽，神将化并。圆方相涵，游气杳冥。熙熙蔼蔼，藻饰群形。枿树童丘，积空凝青。环洲曲塘，含景曜明。

恢台之气，发于春季。涉夏如铄，逮秋愈炽。土山焦熬，止水瀵沸。翔禽跕堕，呀咮垂翅。曦赫歊蒸，阳极反阴。二仪交精，下上相歆。云兴天际，欻若车盖。凝矑未瞬，弥漫霮对。惊雷出火，乔木糜碎。殷地爇空，万夫皆废。悬溜绠缒，日中见昧。移晷而收，野无完块。

少阴之中，景物澄鲜。丹叶星房，烛耀川原。夕月既望，曜于丹泉。上镜下冰，湔尘濯烟。宿丽潜芒，独行高躔。皓一气之悠然，洁有形而溢清玄。杳微明而斐斖，想游目于化先。夜无朕以徂征，金霞晕乎海壖。明星方扬，斜汉西悬。璇柄如堕，半沉层澜。鸡啁唽而晨鸣兮，日荏苒以腾晶。动植瞭兮已分，山川郁乎不平。复人寰之喧卑，汹浩浩以营营。追向时之景光，不可骤得以再更。意华胥之梦还，犹仿像而驰精。

日次于房，天未降霜。百卉犹泽，水泉收脉。故道朘削，衍为广斥。水禽嬉戏，引吭伸翮。纷惊鸣而决起，拾彩翠于沙砾。时时北风，振槁扬埃。萧条边声，与雁俱来。寒氛委积，万窍交激。楚云改容，飞雨凝滴。洒林递响，唽沥梢槭。飞电照雪以腾光，柔蔬傲霜而秀坼。

躔次殊气，川谷异宜。民生其间，俗鬼言夷。招三闾以成谣，德伏波而构祠。投粔籹以鼓楫，豢鳣鲂而如牺。蟠木靓深，孽妖凭之。祈年去厉，蠲敬祗威。击鼓肆筵，河旁水湄。荐诚致祝，却略躨跜。渚居鲜食，大掩水物。罟张饵啖，不可遁伏。显举潜缒，昼撞夜触。设机沉深，如拾于陆。彼游鯈之琐类，咸跳脱于窘束。虽三趾与六眸，时或加乎一目。亦有轻舟，轩轾泛浮。拕纶往复，驯鸥相逐。暮夜澄寂，啸歌群族。伧音俚态，幽怨委曲。逗疏柝于江城，引哀猿于山木。

巢山之徒，捽木开田。灼龟伺泽，兆食而燔。郁攸起于岩阿，腾绛气而蔽天。熏歇雨濡，颖垂林巅。盗天和而藉地势，谅无劳而有年。罢士闲人，逸为末作。求金渚涘，淘汰瀺灂。流注濻沱，繁光熠爚。贪贾来贸，发于怀握。无翼而飞，润于丰屋。哂耘耕之悒悒，徒胼胝以自鞫。

我处层轩，日星回还。阅天数而视民风，百态变见乎其间。非耳剽以臆说兮，固幽求而纵观。观物之余，遂观我生。何广覆与厚载，岂有形而无情?高莫高兮九阍，远莫远兮故园。舟有楫兮车有辖，江山坐兮不可越。吾又安知其所如，怳临高以观物。
后七问 其一 问天
成鹫（清代）

我有千古恨，高高将听卑。亦知曾补后，不似未分时。

得气清何少，流光照或私。可能空阔外，容我管中窥。
题金碧山水卷
钱选（宋代）

胸中得酒出孱颜，木叶森森岁暮残。
落墨不随岚气暝，几重山色几重澜。
谢江东耿漕曼老寄书并与沈侍郎唱和诗谢诒书
杨万里（宋代）

朱雀桥边旧使星，五年再照大江明。
端能记忆诚斋叟，千里书来访死生。
感风发汗卧病数日推枕翛然叙事为十诗 其十
韩淲（宋代）

病起何思虑，空斋读易时。沉潜三画象，研究六爻词。

孔系诚难识，扬玄恐易知。乾乾且修业，学处在观颐。
夏日城西园亭闻蝉得阴字 其一
袁宏道（明代）

清响彻平林，云深树亦深。乍闻心爽豁，蠲尽午昏沉。

琴里高山韵，诗中瘦岛吟。乡园频梦尔，中里柳湖阴。
贞元杉
钱闻诗（宋代）

鹤去凄然一古杉，傲霜凌雪几年间。
若非一种灵根异，安得青青不改颜。
读郑氏世德传有序
卢龙云（明代）

万事悠悠听彼苍，古来壮志多摧藏。几处功成归绿野，几人世及有青箱。

人岂尤兮天岂怨，天与英雄半利钝。馀庆常从身后知，荣名未可眼前论。

尔家世泽总诗书，逢衣无术胜华裾。丹山一奋犹衰凤，绿泮三生待化鱼。

光阴容易催人老，自叹功名苦不早。流水知音未绝弦，清庙抡材须合抱。

君不见东海源长泽亦长，汪波浩渺浸扶桑。海上风云时会合，鹏程九万终飞扬。
降虎峰慧兹塔
李弥逊（宋代）

唤起田公趁晓耕，香云已带泻檐声。
如何乞取摩空手，为挽天河洗甲兵。
孟冬亲享礼成有述
黄佐（明代）

天眷有明，全付寰宇。苍精洞照，黄垆孔膴。三极荐馨，百祇协矩。

列圣受之，灵承于旅。御历执符，率循伦序。皇帝睿圣，克配舜禹。

河澄献瑞，虹流烛渚。龙飞虎变，奋迹南楚。躬发人文，志蕴神武。

亲以孝崇，民以仁煦。望日就云，有睎匪𧶳。绍我毅皇，光于烈祖。

敷天之下，欢讴忭舞。庆宵葱茜，宸景晰旿。更化图新，主敬作所。

休否成泰，亨屯干蛊。如彼巨室，饬厥藻斧。如彼天道，以凉我暑。

皇帝笃友，室家哀素。遗大投艰，创深痛钜。康陵告竣，乃正当宁。

乃于孟冬，乃卜乃簿。乃谋乃惟，乃集有瞽。乃陈广乐，享七庙主。

虡业崇牙，乃县乃树。箾筦琴瑟，应田柷敔。钦钦维庸，逢逢维鼓。

作麟仪凤，吼鲸动虡。镗鎝铿訇，匪淫匪怒。佾舞洋洋，拜伏昂俯。

既备既调，既优既拊。大乐展奏，既协雅部。皇帝乃驾，斋宫往吾。

周庐星列，阁道宵抒。中貂肃队，金吾设卤。千官景从，接圭联组。

龙旗云丽，凤盖霞举。和鸾韵风，旭旭许许。亦既戒止，殚我丹腑。

维精维诚，神若可睹。赫赫肸蚃，恍恍笑语。左右赞相，将事黎暏。

揭虔妥灵，孰敢有侮。奉璋具鬯，濯鼎及卣。亦有藉茅，大羹玄酒。

有粱有秬，有稷有黍。陈彼巨豆，大房鸿俎。腒䐹醢酖，脾臄及鯆。

䨲鹿维炙，载有鲜羽。皇帝乃奠，盘辟拜頫。有祝伊弁，稽首覼謱。

会精思成，灌我清醑。神其来止，歆我簋簠。陟降左右，昭穆萃聚。

神其归止，祥飙灵雨。云舆纾徐，星骥容与。光景缤纷，绛霄翔栩。

皇帝孝谨，拜受神胙。神锡皇帝，千祥百嘏。室家之壸，眉寿黄耇。

执冒端委，作民父母。于万斯年，永有中土。神锡皇帝，股肱心膂。

翼以皋夔，从以周吕。纳谋和衷，同德夹辅。于万斯年，匹休扶珇。

神锡皇帝，丰年亡窭。懞懞瑞麦，与与祥稆。陈红相因，充满仓庾。

于万斯年，下民奠处。神锡皇帝，聪明中度。天临海镜，贤登佞去。

消彼獝狘，凿齿猰貐。于万斯年，无有喔咻。神锡皇帝，福女毋拒。

于万斯年，永其福女。皇帝孝谨，拜受神祚。怀福载归，詹恋堂庑。

采齐奏节，言旋禁籞。出御端门，赐群臣脯。徽仪熙穆，从容燕誉。

如天之泽，如露之湑。万国同庆，龙德斯普。于万斯年，孝享受祜。

于万斯年，埏垓顺叙。于万斯年，有明之绪。微臣作诗，用继商鲁。
闻颜尚书陷贼中
戎昱（唐代）

闻说征南没，那堪故吏闻。
能持苏武节，不受马超勋。
国破无家信，天秋有雁群。
同荣不同辱，今日负将军。
送存博教授回虎林
仇远（元代）

双鹤翩翩溧水阳，红尘不染素衣裳。
一归华表饮风露，一住沧州谋稻粱。
湖海波涛多起伏，争食那能效鸡鹜。
戛然长唳楚天宽，有日相从逐鸿鹄。
和于中丞登越王楼作
卢栯（唐代）

图画越王楼，开缄慰别愁。山光涵雪冷，水色带江秋。

云岛孤征雁，烟帆一叶舟。向风舒霁景，如伴谢公游。
玉卮无当
蒋防（唐代）

美玉常为器，兹焉变漏卮。酒浆悲莫挹，樽俎念空施。

符彩功难补，盈虚数已亏。岂惟孤玩好，抑亦类瑕疵。

清越音虽在，操持意渐隳。赋形期大匠，良璞勿同斯。
临江仙（辛巳端午和陈简斋韵）
刘辰翁（宋代）

旧日采莲羞半面，至今回首匆匆。梦穿斜日水云红。痴心犹独自，等待郑公风。

海上颓云潮不返，侧身空堕辽东。人间天上几时同。宫衣元不遇，无语醉醒中。
论俗十二首
刘子翚（宋代）

粤人多悍骄，风声亦惟旧。
儿童仅胜衣，挟箠相格斗。
艺精气益横，质化心忘陋。
家饶喜称侠，世乱甘为寇。
岂伊天性然，习俗所成就。
吾闻互乡童，翱翔圣贤囿。
隐豺弄斓斑，攻驹发驰骤。
佩觽尔何知，义方得无谬。
南乡子（乌衣园）
黎廷瑞（宋代）

醉罢黑瑶池。渺渺春云海峤归。画栋珠帘成昨梦，谁知。百姓人家几度非。

相对语斜晖。肠断江城柳絮飞。再见玉郎应不认，堪悲。也被缁尘染素衣。
宫词 其一三五
花蕊夫人徐氏（唐代）

大臣承宠赐新庄，栀子园东柳岸傍。今日圣恩亲幸到，板桥头是读书堂。
离宣城天色阴晦望群山不见枢公和诗见寄复用前韵
王十朋（宋代）

圣恩犹未许投闲，遥访蘋洲柳与颜。羿妇解将风送月，麻姑莫遣雨遮山。

心游孤屿题诗处，名玷元枢荐墨间。旦夕公归首台鼎，高斋遗躅倘容攀。
君马白
萧贡（金朝）

我马瘦，君马肥，我马虺隤君马飞。彫鞍宝校锦障泥，向风振迅长鸣嘶。

一朝计落路傍儿，铜鬲为椁薪为衣。瘦马虽瘦骨骼奇，古人相马遗毛皮，千金一顾会有期。
偈八首 其四
释仁勇（宋代）

有手脚，无背面。明眼人，看不见。天左旋，地右转。
五泄龙井
释文珦（宋代）

五井蜿蜒宅，幽深父老言。傍溪唯见瀑，度岭始知源。

夹谷斜晖隐，空林夕电翻。屡闻当旱岁，噀雨出松门。
藕花亭杂咏为梁浮山中书 其三
霍与瑕（明代）

幽栖真胜地，清爽逼秋天。密叶应藏鬼，高花或坐仙。

君当容借宿，吾欲驻经年。饮露飧英足，莲房受一廛。
题曹夔音山水十二帧 其五 山静日长
弘历（清代）

佳话从来说鹤林，岩居清事足幽寻。日长山静人争道，谁识景纶太古心。
浣溪沙·二月和风到碧城
晏几道（宋代）

二月和风到碧城。万条千缕绿相迎。舞烟眠雨过清明。
妆镜巧眉偷叶样，歌楼妍曲借枝名。晚秋霜霰莫无情。
京华梦雨
顾印愚（清代）

今夜僧庐雨，畴怜万里人。关山渺难越，灯火俨相亲。

凄入征裳夕，飘愁梦瓦春。杏花将信息，应为洗荒尘。
壕上感春
杨万里（宋代）

长壕无事不耐静，若非织绡便磨镜。
竹君不作五斗谋，风前折腰也如磬。
先生节里城上嬉，朝游暮游不肯归。
晴空大声斗作恶，万鸦退飞一鸦落。
乃是黑风江北来，更将黑云头上堆。
翻手为晴覆手雨，自晴自雨何须怒。
先生不妨且觅句，挽之不来推不去。
坐看梅花一万枝，化成粉蝶作团飞。
纷纷掠面收不得，稍稍积砌次还稀。
落尽梅花天不管，晚来许寒朝许暖。
一年待春春不回，一年探梅梅不开。
春回今才几许日，梅开如何顿萧瑟。
少壮几时柰老何，落花未抵春愁多。
送黄钦之赴广州盐税三首
陈藻（宋代）

莫嫌征税太喧卑，尺蠖将伸用屈为。
好趁江西趋召命，此诗兼送入京时。
合欢
于若瀛（明代）

一茎两三花，低垂泫朝露。开帘弄幽色，时有香风度。
哭诗六章
王令（宋代）

朝歌忧思多，暮歌无奈何。
偶叹气亦绝，未恸血先沱。
泪落入口少，不如出眼多。
安得常病躯，不为瘠且瘥。
柳岸垂纶
李东阳（明代）

钓鱼矶上晚风多，拂拂垂杨渺渺波。行过酒家来别岸，坐移林影下前坡。

聊将短日供长线，又见新条绾旧蓑。老去秪应家在此，不须盘石更垂萝。
句
王昌龄（唐代）

朝荐抱良策，独倚江城楼。（《述情》，《诗式》）

昨从金陵邑，远谪沅溪滨。（《沅志》）

娟魄已三孕。（以下《海录碎事》）。

驾幸温泉日，严霜子月初。

长亭酒未醒，千里风动地。（以下《河岳英灵集》）

苍荻寒沧江，石头岸边饮。

天仗森森练雪凝，身骑铁骢自臂鹰。
悼张灵
都穆（明代）

写画哦诗意自便，科场休谓子无缘。
高楼明月依然在，辽鹤归来定几年。
挽陈本斋尚书
牟巘五（宋代）

在昔实斋老，公能继盛名。
平生守师说，晚岁萃儒荣。
禋赦原兵祸，台纲忤物情。
抽身甬东去，腾上几公卿。
踏莎行 题篱下寻秋图，悼景姜也
邓瑜（清代）

踏遍疏离，可怜秋冷。桑扉依旧当年景。越天觅遍又吴天，替秋当出亭亭影。

几阵西风，一条芳径。荒苔细草零星剩。落英憔悴正黄昏，无情零雨重阳近。
寄征士魏员外
罗隐（唐代）

家遁苏门节，清贫粉署官。不矜朝命重，只恨路行难。

窗晓鸡谭倦，庭秋蝶梦阑。羡君归未得，还有钓鱼竿。
书明月山房
释月涧（宋代）

猗欤大块中，有此赤肉团。曾无生与死，从渠暑复寒。

炽然常说法，风动万琅玕。了然无一物，满目是青山。

以幻观吾幻，以闲乐吾闲。世态自消长，日月长循环。
晚投江泽浦即事呈柳兵曹泥
耿湋（唐代）

落日过重霞，轻烟上远沙。移舟冲荇蔓，转浦入芦花。

断岸迂来客，连波漾去槎。故乡何处在，更道向天涯。
法王东庵
李弥逊（宋代）

吾宗丘壑资，耿耿抱幽独。
结构祗洹家，萦回转岩腹。
前川布黄金，合嶂来苍玉。
步出觉华天，乘凌眩生目。
云间起层林，林际悬高屋。
断砌滴疏泉，微踪隐深麓。
堂空贝叶昏，苔封半阶绿，
朱幡久不来，遂意猿响秋谷。
定西番·细雨晓莺春晚
温庭筠（唐代）

细雨晓莺春晚，
人似玉，
柳如眉，
正相思。
罗幕翠帘初卷，
镜中花一枝。
肠断塞门消息，
雁来稀。
平津閤晚雨
李纲（宋代）

暮雨带风急，春云乱眼低。凄凉倚虚閤，湍激瞰回溪。

烟远桃花浪，山寒锦障泥。江乡何处是，天阔望中迷。
云深图
孙绪（明代）

云从山气生，还向山中住。苍生望霖雨，玄豹文烟雾。

幽人爱静望，结屋云山路。绕径莓苔润，当窗编简护。

杖藜腰脚健，歌咏风雷布。云来冥思迟，云去天光著。

俯首见人寰，尘氛自来去。
赋得青骢马奉寿张石磐公
罗洪先（明代）

蹀躞青骢马，西来万里秋。驾车先豹尾，立仗近螭头。

一别榴花地，长年杜若洲。时闻云雾起，龙友自相求。
送王国博赴江南提刑
魏野（宋代）

江南刑省到时和，十郡应从宴乐多。
自有山迎兼水送，清阴不断胜清歌。
题慎郡王黄山三十六峰图 其二十二 望仙
弘历（清代）

玉笋何岳岳，仙踪已渺邈。是处有名言，可望不可学。
甘菊冷淘
王禹偁（宋代）

经年厌粱肉，颇觉道气浑。
孟春奉斋戒，敕厨唯素飱。
淮南地甚奉，甘菊生篱根。
长芽触土膏，小叶弄晴暾。
采采忽盈把，洗去朝露痕。
俸面新且细，搜摄如玉墩。
随刀落银镂，煮投寒泉盆。
杂此青青色，芳草敌兰荪。
一举无孑遗，空媿越盌存。
解衣露其腹，稚子为我扪。
饱惭广文郑，饥谢鲁山元。
况吾草泽士，藜藿供朝昏。
谬因事笔砚，名通金马门。
官供政事食，久直紫微垣。
谁言谪滁上，吾放饱且温。
既无甘旨庆，焉用品味繁。
子美重槐叶，直欲献玉尊。
起予有遗韵，甫也可与言。
送尧夫知陈州
韩维（宋代）

亮节金坚气玉温，入登廊庙出藩垣。
谈经每尽先儒息，议政居多长者言。
恩恤疲羸蠲重赋，礼加耆耄屈常尊。
白头但祝公归早，南陌或陂并短辕。
正月初三日丁使君送三绝句梅诗 其二
韩淲（宋代）

敝庐幽涧自横斜，千骑行春见此花。留与他年作佳话，公应犹记野人家。
览古感时偶成十古律 其六
王世贞（明代）

元王溷大历，矫矫独杨公。所以白麻下，弇然素丝风。

驺呵京兆削，粉黛汾阳空。虽怜夺之早，高名翻得终。
居厚弟示和诗复课十首
刘克庄（宋代）

自与浮珠了不关，腾空岂若抱珠蟠。
浪云史学三刘后，敢道诗珠二宋间。
青帝纵然回暖律，苍官安得有韵颜。
日晡坐客俱辞去，盐酪城中买未还。
诣西山深师
韦应物（唐代）

曹溪旧弟子，何缘住此山。世有征战事，心将流水闲。

扫林驱虎出，宴坐一林间。藩守宁为重，拥骑造云关。
端午日帖子词 其六
孙觌（宋代）

浅囿含桃老，雕盘角黍香。九重端扆处，星火正离方。
残句：惟有南宫竇员外
王禹偁（宋代）

惟有南宫竇员外，为予垂泪閤门前。
岳麓书院纪事 其八
徐炘（清代）

森森群彦尽英髦，倒峡才思郁怒涛。岂有珊瑚搜铁网，漫将金怒饰铅刀。

青云鹊起期蓬阆，碧海鹏抟藉羽毛。好假诗书为麴蘖，名山风雨莫辞劳。
玉山佳处
胡助（元代）

花满春城锦绣林，可耕可钓足登临。紫芝日静隐居乐，白璧云登养德深。

倚树或听流水韵，看书时坐古松阴。玉山佳处因人胜，能赋扬雄为赏心。